奉檄往哭象山復會葬及歸自金溪留宿本縣仙樂觀歸而作是詩  其二
作者：楊簡
朝代：宋

paragraphs: 道士清晨喜告余，昨朝膏露降濡濡。
夜來輿從留山觀，此瑞端呈邑大夫。
我聞之言半疑信，踏破曉光上孤峻。
巍然古殿漢天師，水遶丹爐葉明潤。
旁觀復折取以前，連日祥應詎偶然。
我亦嘗審甘如飴，是誰執此變化權。
益信人心自靈妙，莫執人神定名號。
此機不動萬象沈，此機一發靡不到。
此機不屬上下中，此機非西南北東。
此機無遠亦無近，此機至正而大公。
此機夫人之所有，何不自貴自善守。
寸善微萌天地知，小惡開元禍隨後。
皇天無親亦無常，願言孜孜兢兢悠久而無疆。